Kritiikkiä runoilijoista
Jos runon laadit »urhon kyyneleistä»
 tai sorjan sinipiian karkeloista,
 ei eessä työläisten sun neros loista;
 oot pehmytpäinen runoilija heistä.

 Voi väärää ääntä oikeaksi luulla:
 vaan luokkas ääniä jos tunne et,
 niin miksi hiidessä sä runoilet;
 suot toisten itkuvirsiäsi kuulla!

 En ole parempi kuin kaikki toiset;
 voi hetken viehättää mua aiheet moiset,
 vaan luokallein ne vieraita on perin.

 On hennot haaveet heikon haihatusta.
 Nyt aik’ on laulaa luokkataistelusta
 ja voitosta, mi maksettu on verin.

1927

Ragnar Rusko